SA sit in donker terwyl Eskom karring met rasteikens – SolidariteitDr. Dirk Herman, bestuurshoof van Solidariteit. (Foto: Dirk Hermann/Facebook) Terwyl die land onder beurtkrag steier, wil Eskom teen 2025 van nog 500 wit mans, wat hoofsaaklik vir onderhoudswerk verantwoordelik is, ontslae raak. Dít volgens Eskom se jongste diensbillikheidsplan vir 2023 tot 2025. Dr. Dirk Hermann, bestuurshoof van Solidariteit, sê die organisasie het ŉ regsbrief aan Eskom gerig waarin hy vra vir ŉ moratorium op rasgebaseerde aanstellings by Eskom as ŉ manier om die kragkrisis te help oplos. In die brief wys Solidariteit daarop dat daar ŉ dringende behoefte in Suid-Afrika is dat net die beste vaardighede, ongeag die ras van dié kundiges, in poste aangestel moet word. Hermann sê daar is bekwame swart en wit ambagslui by Eskom en elders en Eskom moet hulle werf op grond van hul vermoë om die kragkrisis te help oplos sonder om na die kleur van hul vel te kyk. Hermann sê Solidariteit “meld ook in die brief dat hy die reg voorbehou om hof toe te gaan indien Eskom met die toepassing van sy rasseteikens voortgaan”. “Ons sit in die donker en Eskom pluk sy ras-sakrekenaar uit en wil van nog van sy beste vaardighede ontslae raak omdat hulle wit is. Ons sien nie in die plan dat Eskom planne maak om sy vaardigheidsuitdagings te hanteer nie. “In dié plan gaan dit net oor velkleur op die verskillende posvlakke,” sê Hermann. Eskom het pas ŉ reusetariefverhoging van 18,65% aangekondig, maar pleks daarvan dat hy sy vaardigheidsprobleem takel, gee Eskom net aandag aan rasseteikens, aldus Solidariteit. “Hierdie absurde rasseteikens kom te midde van die feit dat onderhoud van sy kragstasies een van Eskom se grootste uitdagings is. Eskom behoort nou net op een ding te fokus – en dit is nie ras nie, maar krag. Suid-Afrikaners benodig nie rasseteikens nie, maar lig in hul huise en krag vir hul besighede. “Teikens soos dié ontmoedig die bestaande personeel en bring ook mee dat kundige wit mense nie kan aansoek doen vir poste om te help om die krisis op te los nie. “Dit is dan ook feitlik onmoontlik om sekere indiwidue onder die honderde kundiges wat hul hulp aan Eskom aangebied het, aan te stel want hulle het die verkeerde velkleur.” (Foto: Dirk Hermann/Facebook) Solidariteit sê Eskom het ŉ lang geskiedenis van ŉ aggressiewe rassebeleid. Tussen 1994 en 2002 het minstens 10 207 wit mense Eskom verlaat en sedert ongeveer 2000 het Eskom R1,8 miljard in huidige randwaarde aan pakkette uitbetaal om van wit mense ontslae te raak, sê Hermann. Hierdie vinnige verlies aan vaardighede het tot ŉ reuseverlies van kundigheid en institusionele kennis gelei. “Eskom het niks hieruit geleer nie. Hy stoom steeds voort met sy rasseprogram, selfs in die donker.”